DJ Ossewa-sanger in restaurant beroofDJ Ossewa (van links na regs) is Leeuboer, Vet Frik en Daniel Jakobus. Foto: Verskaf Een van die lede van die grapgroep DJ Ossewa, is Woensdagaand saam met vriende en ander gaste in ŉ besige restaurant in Melville, Johannesburg, deur sewe gewapende mans beroof. “Dit het so vinnig gebeur, maar dit het soos ŉ leeftyd gevoel,” het die sanger, wat as Vet Frik bekend staan, Donderdag aan Maroela Media gesê. Hy sê hy was saam met vier vriende by die restaurant om pizza te eet toe die aanvallers, almal met vuurwapens gewapen, net voor 20:00 toegeslaan het. “Die mans het nie klapmusse gedra nie. Hulle het ingestorm en almal in die restaurant gedwing om op die vloer te lê. Daar was tussen 40 en 50 mense in die restaurant,” het hy bygevoeg. Volgens Frik het hy tydens die aanval net gebid dat almal kalm sal bly en nie iets sal doen wat die rowers sou uitlok nie. “Die rowers het senuweeagtig gelyk, en hulle kon maklik op almal losgebrand het.” Die rowers het die klante van selfone, juwele, horlosies, beursies en handsakke beroof. Twee vroue is hardhandig behandel, en ŉ kelner is teen sy oog geslaan. Frik het gesê hy is ongedeerd, maar die toneel spook nog by hom. Die polisie was kort na die aanval op die toneel en ondersoek die voorval.